NÁRODNÁ RADA SLOVENSKEJ REPUBLIKY

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## IV. volebné obdobie

Číslo: 1186/2008

**679a**

# Spoločná správa

**výborov Národnej rady Slovenskej republiky o výsledku prerokovania vládneho návrhu zákona o organizovaní verejných telovýchovných podujatí, športových podujatí a turistických podujatí a o zmene a doplnení niektorých zákonov (tlač 679) vo výboroch Národnej rady Slovenskej republiky v druhom čítaní**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Výbor Národnej rady Slovenskej republiky pre vzdelanie, mládež, vedu a šport ako gestorský výbor podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky o výsledku prerokovania vyššie uvedeného návrhu zákona v nich.

**I.**

Národná rada Slovenskej republiky uznesením z 10. septembra 2008 č. 978 pridelila vládny návrh zákona o organizovaní verejných telovýchovných podujatí, športových podujatí a turistických podujatí a o zmene a doplnení niektorých zákonov (tlač 679) na prerokovanie týmto výborom Národnej rady Slovenskej republiky:

 Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre verejnú správu a regionálny rozvoj,

Výboru Národnej rady Slovenskej republiky pre obranu a bezpečnosť a

Výboru Národnej rady Slovenskej republiky pre vzdelanie, mládež, vedu a šport.

Určené výbory prerokovali predmetný vládny návrh zákona v lehote určenej uznesením Národnej rady Slovenskej republiky. Iné výbory o návrhu zákona nerokovali.

**II.**

Gestorský výbor konštatuje, že do začatia rokovania o návrhu zákona nedostal žiadne stanoviská od poslancov podané podľa § 75 ods. 2 zákona Národnej rady Slovenskej republiky o rokovacom poriadku Národnej rady Slovenskej republiky.

**III.**

K predmetnému návrhu zákona určené výbory Národnej rady Slovenskej republiky v prijatých uzneseniach:

Ústavnoprávny výbor Národnej rady Slovenskej republiky uznesením č. 456 zo 14. októbra 2008,

Výbor Národnej rady Slovenskej republiky pre verejnú správu a regionálny rozvoj uznesením č. 211 z 9. októbra 2008 a

Výbor Národnej rady Slovenskej republiky pre obranu a bezpečnosť uznesením č. 185 zo 14. októbra 2008

Výbor Národnej rady Slovenskej republiky pre vzdelanie, mládež, vedu a šport uznesením č. 121 zo 16. októbra 2008

**odporúčajú Národnej rade Slovenskej republiky vládny návrh zákona schváliť s týmito pozmeňujúcimi a doplňujúcimi návrhmi:**

1. V čl. I, § 3 ods. 3 písm. g) sa za slová „bezpečnostnej služby,“ vkladajú slová „v prípade jej využitia,“.

Doplnenie ustanovenia v nadväznosti na § 3 ods. 3 písm. i), ako aj § 4 ods. 3 písm. b), z ktorých vyplýva, že organizátor nie je povinný vždy využiť služby súkromnej bezpečnostnej služby.

Ústavnoprávny výbor NR SR

Výbor NR SR pre verejnú správu a regionálny rozvoj

 Výbor NR SR pre obranu a bezpečnosť Výbor NR SR pre vzdelanie, mládež, vedu a šport

**Gestorský výbor odporúča schváliť**

1. V čl. I, § 3 ods. 4 sa vypúšťa slovo „oprávnených“.

Uvedené sa vypúšťa z dôvodu nadbytočnosti.

Ústavnoprávny výbor NR SR

Výbor NR SR pre verejnú správu a regionálny rozvoj

Výbor NR SR pre obranu a bezpečnosť

Výbor NR SR pre vzdelanie, mládež, vedu a šport

**Gestorský výbor odporúča schváliť**

1. V čl. I, § 4 ods. 3 písm. e) sa slovo „ktoré“ nahrádza slovom „ak ho“.

Upresnenie ustanovenia, keďže obec nemusí pri každom podujatí vydať zákaz predaja, podávania a požívania alkoholických nápojov.

Ústavnoprávny výbor NR SR

Výbor NR SR pre verejnú správu a regionálny rozvoj

Výbor NR SR pre obranu a bezpečnosť

Výbor NR SR pre vzdelanie, mládež, vedu a šport

**Gestorský výbor odporúča schváliť**

1. V čl. I, § 8 odsek 1 znie:

„(1) Obec je oprávnená dozerať, či sa podujatie koná v súlade s oznámením podľa § 3.“

Navrhované ustanovenie umožňuje obci dozerať, či sa podujatie koná v súlade s § 3 tohto zákona.

Výbor NR SR pre vzdelanie, mládež, vedu a šport

**Gestorský výbor odporúča schváliť**

1. V čl. I, § 8 ods. 10 sa vypúšťa prvá veta vrátane poznámky pod čiarou k odkazu 11).

Doterajšie poznámky pod čiarou k odkazom 12) až 15) sa označujú ako poznámky pod čiarou k odkazom 11) až 14).

V predmetnom ustanovení sa určuje, že rozhodnutie o zákaze alebo prerušení podujatia nemá odkladný účinok.

Výbor NR SR pre vzdelanie, mládež, vedu a šport

**Gestorský výbor odporúča schváliť**

1. V čl. I, § 9 ods. 1 sa na konci vypúšťajú slová „a prostriedkov“.

Vypustenie sa navrhuje z dôvodu nadbytočnosti a aj zmätočnosti.

Ústavnoprávny výbor NR SR

Výbor NR SR pre verejnú správu a regionálny rozvoj

 Výbor NR SR pre obranu a bezpečnosť

Výbor NR SR pre vzdelanie, mládež, vedu a šport

**Gestorský výbor odporúča schváliť**

1. V čl. I § 12 odsek 4 sa číslovka „50 000“ nahrádza číslovkou „100 000“.

 Ide o objektivizáciu výšky sankcií pre obce a usporiadateľov.

Výbor NR SR pre vzdelanie, mládež, vedu a šport

**Gestorský výbor odporúča schváliť**

1. V čl. I, § 14 ods. 1 sa doterajšia poznámka pod čiarou k odkazu 11) nahrádza poznámkou pod čiarou k odkazu 15), ktorá znie:

„15) Zákon č. 71/1967 Zb. o správnom konaní (správny poriadok) v znení neskorších predpisov.“

Ide o legislatívno-technickú úpravu, ktorá vyplynula z predmetného pozmeňujúceho návrhu.

Výbor NR SR pre vzdelanie, mládež, vedu a šport

**Gestorský výbor odporúča schváliť**

1. V čl. II sa vykoná legislatívno-technická úprava úvodnej vety doplnením chýbajúcich noviel zákona Slovenskej národnej rady č. 372/1990 Z. z. o priestupkoch.

Legislatívno-technická úprava.

Ústavnoprávny výbor NR SR

Výbor NR SR pre verejnú správu a regionálny rozvoj

Výbor NR SR pre obranu a bezpečnosť

Výbor NR SR pre vzdelanie, mládež, vedu a šport

**Gestorský výbor odporúča schváliť**

1. V čl. IV sa slová „1. novembra“ nahrádzajú slovami „1. decembra“.

Zmena účinnosti sa navrhuje z dôvodu trvania legislatívneho procesu a zabezpečenia aspoň minimálnej legisvakačnej lehoty. Z tohto dôvodu je potrebné zmeniť účinnosť zákona tak, aby boli dodržané požiadavky a lehoty stanovené Ústavou Slovenskej republiky [čl. 87 ods. 2 až 4 a čl. 102 ods. 1 písm. o)].

Ústavnoprávny výbor NR SR

Výbor NR SR pre verejnú správu a regionálny rozvoj

 Výbor NR SR pre obranu a bezpečnosť

Výbor NR SR pre vzdelanie, mládež, vedu a šport

 **Gestorský výbor odporúča schváliť**

O pozmeňujúcich a doplňujúcich návrhoch gestorský výbor odporúča hlasovať

**spoločne o bodoch 1 až 10  a tieto schváliť.**

**IV.**

Gestorský výbor na základe stanovísk výborov, vyjadrených v ich uzneseniach uvedených pod bodom III. tejto správy a stanoviskách poslancov gestorského výboru vyjadrených v rozprave k tomuto vládnemu návrhu zákona podľa § 79 ods. 4 a § 83 zákona Národnej rady Slovenskej republiky c. 350/1996 Z. z. o rokovacom poriadku Národnej rady Slovenskej republiky v znení neskorších predpisov

###### A. o d p o r ú č a Národnej rade Slovenskej republiky

vládny návrh zákona o organizovaní verejných telovýchovných podujatí, športových podujatí a turistických podujatí a o zmene a doplnení niektorých zákonov (tlač 679) v zmysle schválených **pozmeňujúcich a doplňujúcich návrhov** uvedených v tejto správe, **s c h v á l i ť**

**B. u r č u j e poslanca D. Galisa**

 za spoločného spravodajcu výborov a

 **p o v e r u j e ho , aby**

vystúpil na schôdzi Národnej rady Slovenskej republiky k uvedenému bodu ako spoločný spravodajca výborov a podal správu o výsledku jeho prekovávania vo výboroch Národnej rady Slovenskej republiky a predložil návrhy podľa § 81 ods. 2, § 83 ods. 4, § 84 ods. 2 a § 86 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

Predmetná spoločná správa výborov Národnej rady Slovenskej republiky o výsledku prerokovania vládneho návrhu zákona o organizovaní verejných telovýchovných podujatí, športových podujatí a turistických podujatí a o zmene a doplnení niektorých zákonov **(tlač 679)** bola schválená uznesením Výboru Národnej rady Slovenskej republiky pre vzdelanie, mládež, vedu a šport (gestorský výbor) zo 21. októbra 2008 č. 128.

Bratislava október 2008

**Ferdinand D e v í n s k y**

predseda

Výboru NR SR

 pre vzdelanie, mládež, vedu a šport